Notum sit omnibus tam praesentibus quam futuris quod Willelmus de Thurium duos mansos vendidit apud Calendiniacun monachis de Miratorio, mansum videlicet Manasser et mansum Guidonis de Chorent, vendidit etiam duas partes decimarum eiusdem villae et communitates. Quicquid etiam in eadem villa habebat vel calumniabatur habere sine aliqua exceptione tam plana quam nemorosa praedictis monachis concessit, pro quibus habuit sexaginta septem solidos. Praeterea idem Willermus sicut Hantelmus monachus melius potuit discernere sub iureiurando terminum nominavit infra quem nec per se nec per alium iniuriam eis faceret, videlicet a vado sub manso Manasser existente, sicut via vadit usque Rotiliacum. Huius rei testes et fideiussores sunt : Guerricus de Coloniaco, Humbertus filius eius, Pontius Vicarius, et Hugo de Trina. Sunt autem et aliis huius rei testes : Hantelmus monachus, et Haimo Lumbert. Praefatam vero emptionem laudavit Hugo frater eiusdem Willelmi. Et habuit inde tres solidos. Testes sunt Hugo vicarius Sancti Laurentii, et Willermus de Rotiliaco. Actum est hoc anno millesimo centesimo quinquagesimo primo, tempore Eustorgi abbatis. Item praedictus Willermus tempore longo procedente venditionem quam fecerat negavit nec se pretium supradictum accepisse affirmavit. Unde in causam vocatus ante portam Miratorii in praesentia multorum testibus praesentibus convictus est et venditionem fecisse et pretium recepisse. Tunc omnia supradicta et quicquid erga domum calumniare poterat ibidem finivit. Fratres partibus illorum qui aderant, dederunt ei quinque solidos, et apud Roteliacum quandam peciam terrae, in qua aedificaverant domum quae a parte aquilonis partitur cum terra Humberti de Rotiliaco quam tenet Tetasia, a parte australi cum terra quam tenet Emmo. Testes sunt Hugo abbas, Guido prior, Milo, Aimo, Simon monachi, Guillermus presbyter de Frontonaco, Humbertus de Rotiliaco. Testes et fideiussores Guerricus de Coloniaco, Humbertus de Dremelaco, Pontius Salinis, Humbertus de Trina. Ut quinque solidi qui redditi fuerunt apud Bellofortum. Testes sunt Humbertus de Dremelaco, Domina uxor sua, Humbertus de Roteliaco, Hugo Alamannus, Ogerius de Valgrinosa, Petrus Samuel, et Girardus conversus qui reddidit. Actum est hoc tempore Hugonis abbatis. Item Willermus coepit inquietare longo tempore transacto monachos mansum quendam querendo apud Naum et vaccam et porcos et multa alia quae prius pacificaverat. Cum autem propter hoc duos boves furtim rapuisset, ductus est in causam apud Vongneum ibique finivit quicquid unquam poterat quaerere et ut firmam pacem de caetero teneret iuravit, et inde monachi dederunt ei quinque solidos et unos calceos. Testes sunt Iohannes cellarius, Simon monachus. Quod si amplius vel ipse vel aliquis ex parte sui aliquid de rebus monachorum raperet, fideiussores sunt Gaufredus de Alba Spina, Bartholomeus de Vongeio, Humbertus Kalenda per quorum manus hoc factum est, qui et testes huius rei sunt. Et hoc actum est tempore Galonis abbatis. Praeterea notum sit quod Willermus filius Hugonis de Turum nepos Willermi super hanc terram movit calumniam, unde et duas equas rapuit quas cum reddidisset rogatu patris sui, monachi dederunt ei decem solidos, et ipse calumniam finivit et quaedam soror suam quam habebat. Hoc factum est tempore Gaufredi abbatis. Item iste idem Vuillermus filius Hugonis duos de bobus monachorum rapuit longo prius tempore, de quorum precio duodecim solidos habuit et pacem promisit tenere super praefatam terram et super omnes querelas quas erga Miratorium habere poterat tam de se quam de sorore sua atque omni progenie sua. Actum est hoc apud Bellofortem in domo Gauterii de Sisinceio. Testes sunt Galo abbas, Ioannes cellarius, Domina de Belloforte, Aimo Bufer, Pontius de Darbona, Rodulphus Faber. Et hoc factum est tempore Galonis abbatis. Et ut ista rata et firma in perpetuum maneant, signata sunt sigillo Guerrici de Coloniaco.